Ferdinand von Wrangell

**Ferdinand Friedrich Georg Ludwig von [[Wrangell]]** (9. jaanuar 1797 (vkj 29. detsember 1796) Pihkva – 6. juuni (vkj 25. mai) 1870 Tartu) oli baltisaksa päritolu Venemaa meresõitja ja Arktika uurija.

## Elulugu
Ferdinand von Wrangell sündis Pihkvas, lapsepõlveaastad möödusid Võrumaa mõisates (Joosu, Võru, Nursi). Ta kaotas varakult vanemad ja kasvas sugulaste juures. Mereväeohvitserist sugulase eeskujul ja eestkostel saadeti ta 1807. aastal õppima Peterburi Mereväe Kadetikorpusse, mille lõpetamise järel teenis ta Tallinnas Balti laevastikus. 1815. aastal ülendati ta mitšmaniks.

Admiral Adam Johann von Krusensterni eestkostel osales ta aastatel 1817–1819 Vassili Mihhailovitš Golovnini juhitud ümbermaailmareisil sõjalaeval "Kamtšatka".

1820–1824 juhtis Kirde-Siberi rannikuekspeditsiooni (nn *Kolõma ekspeditsioon*), kus kogus andmeid Põhja-Jäämere jäärežiimi kohta, kirjeldas Siberi rannajoont ning tegi ilmastikuvaatlusi. Oletas senitundmatu saare olemasolu Põhja-Jäämeres; 1867. aastal avastatud saar nimetati tema järgi Wrangeli saareks.

1824. aastal saabus von Wrangell tagasi Peterburi ning teda autasustati tehtud töö eest Püha Vladimiri 4. järgu ordeniga.

Aastatel 1825–1827 juhtis von Wrangell ümbermaailmareisi prikil "Krotki" ülesandega teha eeltöid Kamtšatka muutmiseks Venemaa kolooniaks.

1827. aastast oli von Wrangell Keiserliku Teaduste Akadeemia korrespondentliige ja auliige (1855), üks Vene Geograafiaseltsi asutajatest.

1829. aastal abiellus Wrangell Elisabeth von Rossilloniga.

1829. aastal määrati Wrangell Vene-Ameerika kolooniate kindralkuberneriks Põhja-Ameerikas, kuhu ta jäi 5 aastaks, jätkates samal ajal loodusteaduslikke ja etnograafiaalaseid uuringuid.

8. juulil 1836 ülendati ta kontradmiraliks ja määrati augustis 1836. aastal keisririigi Laevaehitusmetsade departemangu direktoriks. 1838. aastal valiti ta lisaks eelnevale ka Vene-Ameerika Kompanii koloonia-asjade juhatajaks ning 1840. aastal Vene-Ameerika Kompanii peadirektoriks, kus teenis kuni 1849. aastani.

Ferdinand Friedrich Georg Ludwig von Wrangell läks erru viitseadmirali auastmes ning kolis elama Virumaale Roela mõisa, mille ta oli oma perekonnale juba varem ostnud. Pärast abikaasa surma 1854. aastal töötas ta kuni 1864. aastani Venemaa keisririigi Mereministeeriumi Hüdrograafia departemangus, olles alates 18. maist 1855 kuni 1857. aastani selle ministeeriumi direktor. 1856. aastal määrati ta kindraladjutandiks ja ülendati admiraliks.

Aprillist 1857. aastal suundus ta ravile välismaale ning juunist 1857. aastal vabastati Venemaa Keisririigi Mereministeeriumi valitseja ametikohalt ja määrati Venemaa Keisririigi Riiginõukogusse.

Tervislikel põhjustel läks ta 1864. aastal lõplikult erru ja veetis oma viimased eluaastad 1866–1870 Roela mõisas.

Ferdinand Friedrich Georg Ludwig Von Wrangell suri Tartus venna peret külastades ning on maetud Viru-Jaagupi kalmistule, mis asub Viru-Jaagupi kirikust 1,2&nbsp;km lõuna pool Simunasse suunduva maantee ääres, sellest läänes.

Ferdinand von Wrangelli järgi on nimetatud Wrangeli saar, mäemassiiv, laht ja neem Alaskal.

Aastatel 1999–2022 kandis Ferdinand von Wrangelli nime Roela Kool Lääne-Virumaal.

Ferdinand von Wrangelli rekonstrueeritud vappepitaaf asub Tallinna Toomkirikus.

## Teoseid
;Inglise keeles
*Narrative of an expedition to the polar sea in the years 1820, 1821, 1822 and 1823., New York: Harper and Brothers, 1841 archive.org, 1842, Google Books

;Prantsuse keeles
*Le Nord de la Sibérie: voyage parmi les peuplades de la Russie asiatique et dans la mer Glaciale. / Traduit du russe par le prince Emmanuel Galitzin, Paris: D'Amyot 1843, Vol.1 Vol.2

;Saksa keeles
*"Physikalische Beobachtungen des Capitain-Lieutnant Baron v. Wrangel während seiner Reisen auf dem Eismeere in den Jahren 1821, 1822 und 1823" (*"Kaptenleitnant parun Wrangeli füüsikalisi tähelepanekuid tema reiside ajal Jäämerel aastatel 1821, 1822 ja 1823"*), herausgegeben und bearbeitet von G. F. Parrot, Berlin: G. Reimer, 1827. Digitaalselt EEVAs
*"Statistische und ethnographische Nachrichten über die russischen Besitzungen an der Nordwestküste von Amerika / Gesammelt von dem ehemaligen Oberverwalter dieser Besitzungen, Contre-Admiral von Wrangell. Auf Kosten der Kaiser. Academic der Wissenschaften herausgegegen und mit den Berechnungen aus Wrangell's Witterungsbeobachtungen und anderen Zusatzen vermehrt von Karl E. von Baer." / Wrangell`s Nachrichten über die Russischen Besitzungen an der Nordwestküste von Amerika. / "Beiträge zur Kenntniss des Russischen Reiches und der angränzenden Länder Asiens." Vol.1–2, herausgegeben von Karl E. von Baer und Gr. von Helmersen., — St. Petersburg: Buchdruckerei der Kaiserlichen Academic der Wissenschaften, 1839 (Kordustrükk, Osnabruck: Biblio Verlag, 1968) Google Books
*"Ferdinand von Wrangel und seine Reise langs der Nordkuste von Sibirien und auf dem Eismeere" (von L. v. Engelhardt, Leipzig, 1885).

;Vene keeles
*"Дневные записки о плавании военного транспорта «Кроткий» в 1825, 1826 и 1827 годах под командою флота лейтенанта Врангеля" // Северный архив. — 1828. — Ч. 36. — № 11–12. — Отд. II («Путешествия»). — С. 49–106
*"Путевые записки адмирала барона Ф.П. Врангеля.", 1830, Digitaalselt
*"Очерк пути из Ситхи в Санкт-Петербург", СПб 1836,
*"Дневник путешествия из Ситхи в Санкт-Петербург через Мексику 13 октября 1835 г. — 22 мая 1836 г." Digitaalselt
*"Историческое обозрение путешествий по Ледовитому океану" (1836) 
*"Обитатели северо-западных берегов Америки" 1839
*"Путешествие по северным берегам Сибири и по Ледовитому морю, совершенное в 1820, 1821, 1822, 1823 и 1824 г. экспедицией" (1841).
*"Путешествие по северным берегам Сибири и по Ледовитому морю : aтлас с 13-ю литографированными раскрашенными рисунками северных сияний и походных принадлежностей и 4-мя картами" (1841)

## Perekond
Ta abiellus 1829. aastal Tallinnas paruness Elisabeth von Rossilloniga (1810 Roela −1854 Tallinn), kes oli Sõmeru mõisniku, riiginõuniku parun Wilhelm de Rossilloni (1778–1855) ja Roela mõisnikutütre Natalie Friederike von Tolli (1786 Sompa − 1846 Tallinn) tütar. Neil sündis kokku kaheksa last, kellest neli suri lapseeas. 
*Wilhelm von Wrangell (1831–1894), Roela mõisaomanik (1869–1893), Eestimaa rüütelkonna peamees (1881–1884), parun Georges Wrangelli isa.
*Peter von Wrangell (1840–1899), 1. järgu kapten, Idavere mõisnik
*Elisabeth Pauline Julie Antonie von Wrangell (1842–1926), abiellus 1875 Tartu õuekohtu assessori parun Alfred von Engelhardtiga (1844–1875),
*Ferdinand von Wrangell (1844–1919), tõeline riiginõunik, Peterburi Aleksandri Lütseumi direktor, kirjanik
*Karoline Antonie Sophie Ebba (Еwa) von Wrangell (1850 – pärast 1882. aastat), abiellus 1869 Koogu ja Aseri mõisniku, Aseri tsemendivabriku asutaja, kreisikohtuniku, maanõuniku parun Otto von Schillingiga (1839–1902).

## Esivanemad

## Vaata ka
*Wrangell
*Pontus von Nolcken (1800–1846), Saaremaalt pärit leitnant mereväes, kes võttis osa Wrangeli merereisidest 1821–24 ja 1825–27, laevadel "Apollon" ja "Krotki" ja oli hiljem Pilguse mõisnik. http://daten.digitale-sammlungen.de/~db/bsb00000345/images/index.html?seite=234

## Viited

## Välislingid
*Elulugu Eesti vanema kirjanduse digitaalse tekstikogu lehel
*Elulugu,  (saksa keeles)
*Wrangell, Ferdinand v., seit 1855 Bar. (1797-1870), BBLD - Baltisches biografisches Lexikon digital
*Juhani Püttsepp. Von Wrangellid puhuvad perekonna ajaloolt tolmu. Postimees, 4. jaanuar 1999
* Ferdinand von Wrangell Eesti Looduseuurijate Seltsi e-teatmikus
*Heili Reinart. Eestist pärit Lisinka von Wrangell – imik kaenlas läbi Siberi Alaskat valitsema. Postimees, 11. aprill 2017